Delegacije prejmejo priloženi dokument COM(2021) 111 final.

Priloga: COM(2021) 111 final

OBRAZLOŽITVENI MEMORANDUM

1. OZADJE PREDLOGA

• Razlogi za predlog in njegovi cilji

Uredba Sveta (EU) 2021/92 določa ribolovne možnosti za leto 2021 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije. Navedene ribolovne možnosti se v obdobju veljavnosti običajno večkrat spremenijo.

• Skladnost z veljavnimi predpisi s področja zadevne politike

Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja.

• Skladnost z drugimi politikami Unije

Predlagani ukrepi so skladni z drugimi politikami Unije, zlasti s politikami na področju okolja.

2. PRAVNA PODLAGA, SUBSIDIARNOST IN SORAZMERNOST

• Pravna podlaga

Pravna podlaga tega predloga je člen 43(3) Pogodbe o delovanju Evropske unije.

Obveznosti Unije za trajnostno izkoriščanje živih vodnih virov izhajajo iz obveznosti, določenih v členu 2 nove osnovne uredbe o skupni ribiški politiki.

• Subsidiarnost (za neizključno pristojnost)

Predlog spada pod izključno pristojnost Unije iz člena 3(1)(d) Pogodbe. Načelo subsidiarnosti se zato ne uporablja.

• Sorazmernost

Predlog je v skladu z načelom sorazmernosti iz naslednjega razloga: skupna ribiška politika je skupna politika. Svet v skladu s členom 43(3) Pogodbe sprejme ukrepe o določitvi in dodelitvi ribolovnih možnosti.

• Izbira instrumenta

Predlagani instrument: uredba.

3. REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA

• Naknadne ocene/preverjanja ustreznosti obstoječe zakonodaje

Ni relevantno.

• Posvetovanja z deležniki

Pri predlogu so upoštevane povratne informacije deležnikov, svetovalnih svetov, nacionalnih uprav, organizacij ribičev in nevladnih organizacij.

• Zbiranje in uporaba strokovnih mnenj

Predlog temelji na znanstvenem mnenju Mednarodnega sveta za raziskovanje morja (ICES).

• Ocena učinka

Področje uporabe uredbe o ribolovnih možnostih je omejeno s členom 43(3) Pogodbe.

• Ustreznost in poenostavitev ureditve

Ni relevantno.

• Temeljne pravice

Ni relevantno.

4. PRORAČUNSKE POSLEDICE

Predlagani ukrepi ne bodo imeli proračunskih posledic.

5. DRUGI ELEMENTI

• Natančnejša pojasnitev posameznih določb predloga

Namen predlaganih sprememb je spremeniti Uredbo Sveta (EU) 2021/92, kakor je opisano spodaj.

Prava peščenka je kratkoživa vrsta, za katero je znanstveno mnenje na voljo v drugi polovici februarja, ribolov pa se začne že aprila. V Uredbi Sveta (EU) 2021/92 so bile vrednosti omejitev celotnega dovoljenega ulova (TAC) določene na nič. Zato bi jih bilo treba spremeniti v skladu z najnovejšim znanstvenim mnenjem ICES.

2021/0056 (NLE)

Predlog

UREDBA SVETA

o spremembi Uredbe (EU) 2021/92 glede nekaterih ribolovnih možnosti za leto 2021 v vodah Unije in vodah zunaj Unije

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Uredba Sveta (EU) 2021/92[[1]](#footnote-1) določa ribolovne možnosti za leto 2021 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije.

(2) V Uredbi (EU) 2021/92 je bil celotni dovoljeni ulov (v nadaljnjem besedilu: TAC) za pravo peščenko v razdelkih ICES 2a in 3a ter na podobmočju ICES 4 določen na nič, dokler se ne objavi ustrezno znanstveno mnenje Mednarodnega sveta za raziskovanje morja (v nadaljnjem besedilu: ICES), ki je bilo znano 25. februarja 2021. Prava peščenka je kratkoživa vrsta, zato se ribolov začne 1. aprila, kmalu po objavi znanstvenega mnenja.

(3) Omejitve ulova za pravo peščenko v razdelkih ICES 2a in 3a ter na podobmočju ICES 4 bi bilo treba spremeniti v skladu z najnovejšim znanstvenim mnenjem ICES.

(4) Uredba (EU) 2021/92 določa predhodne ribolovne možnosti za prvo četrtletje leta 2021. Poleg tega člen 14 Uredbe določa prepoved od 1. januarja do 31. marca 2021 za plovila, ki lovijo pravo peščenko z uporabo določenega orodja v razdelkih ICES 2a in 3a ter na podobmočju ICES 4. Ker ta uredba določa ribolovne možnosti za celotno ribolovno leto, bi morala ta prepoved zajemati tudi obdobje od 1. avgusta do 31. decembra 2021, tako kot leta 2020.

(5) Uredbo (EU) 2021/92 bi bilo zato treba ustrezno spremeniti.

(6) Omejitve ulova iz Uredbe (EU) 2021/92 se uporabljajo od 1. januarja 2021. Določbe o omejitvah ulova, ki jih uvaja ta uredba o spremembi, bi se zato prav tako morale uporabljati od navedenega datuma. Taka retroaktivna uporaba ne vpliva na načeli pravne varnosti in varstva legitimnih pričakovanj, saj zadevne ribolovne možnosti še niso bile izčrpane.

(7) Ta uredba bi morala začeti veljati dan po objavi zaradi nujnosti pravočasnega začetka ribolovne sezone za pravo peščenko 1. aprila 2021 –

SPREJEL NASLEDNJO UREDBO:

Člen 1

 *Sprememba Uredbe (EU) 2021/92*

Uredba (EU) 2021/92 se spremeni:

(1) člen 14 se nadomesti z naslednjim:

„Člen 14
Zaprte ribolovne sezone za prave peščenke

Gospodarski ribolov pravih peščenk s pridneno vlečno mrežo, potegalko ali podobnim vlečnim orodjem z velikostjo mrežnega očesa manj kot 16 mm je v razdelkih ICES 2a in 3a ter na podobmočju ICES 4 prepovedan od 1. januarja do 31. marca 2021 in od 1. avgusta do 31. decembra 2021.“;

(2) Priloga IA se spremeni v skladu s Prilogo k tej uredbi.

Člen 2

Ta uredba začne veljati dan po objavi v *Uradnem listu Evropske unije*.

Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah.

V Bruslju,

 Za Svet

 Predsednik

1. Uredba Sveta (EU) 2021/92 z dne 28. januarja 2021 o določitvi ribolovnih možnosti za leto 2021 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije (UL L 31, 29.1.2021, str. 31). [↑](#footnote-ref-1)